題醉月亭
作者：劉鑑
朝代：宋

paragraphs: 采石江頭李太白，狂不奈煩宮錦窄。
赤壁磯下蘇東坡，一葉泛泛凌風波。
當時有月并有酒，和酒和月吞入口。
酒腸得月冷于冰，化作瑰辭喧宇宙。
兩首賦，百篇詩，千秋萬古稱絕奇。
兩翁不作歸來鶴，玉宇瓊樓寒漠漠。
若得長江變潑醅，少住人間亦差樂。
望圓晦缺秋復春，古來明月今來人。
我時舉酒問明月，月亦團團應不得。
鐵如意，玉唾壺。
我歌君和聲嗚嗚，爛醉起舞嗔人扶。
問影莫是李與蘇，月中仙子知得無。